CELEX: 22008D0951
Language: et
Date: 2008-11-18 00:00:00
Title: 2008/951/EÜ: AKV-EÜ ministrite nõukogu otsus nr 2/2008, 18. november 2008 , mis käsitleb vahendite eraldamist Somaaliale 10. Euroopa Arengufondist

17.12.2008   
            
            
               ET
            
            
               Euroopa Liidu Teataja
            
            
               L 338/53
            
         AKV-EÜ MINISTRITE NÕUKOGU OTSUS nr 2/2008,
   18. november 2008,
   mis käsitleb vahendite eraldamist Somaaliale 10. Euroopa Arengufondist
   (2008/951/EÜ)
   AKV-EÜ MINISTRITE NÕUKOGU,
   võttes arvesse Cotonous 23. juunil 2000. aastal allakirjutatud ja Luxembourgis 25. juunil 2005. aastal läbi vaadatud AKV-EÜ koostöölepingut, (1) ja eriti selle artikli 93 lõiget 6,
   ning arvestades järgmist:
   
               (1)
            
            
               AKV-EÜ ministrite nõukogu otsusega nr 3/2001 (2) eraldati 8. ja 9. Euroopa Arengufondist vastavalt AKV-EÜ koostöölepingu artikli 93 lõikele 6 arengu rahastamise koostööks Somaaliaga 149 miljonit eurot kuni 2007. aasta lõpuni. Nimetatud säte võimaldab AKV-EÜ ministrite nõukogul anda eritoetust varasemate AKV-EÜ konventsioonide osalisteks olevatele AKV riikidele, kes ei ole tavapäraste valitsusasutuste puudumise tõttu suutnud AKV-EÜ koostöölepingut allkirjastada või ratifitseerida.
            
         
               (2)
            
            
               AKV-EÜ ministrite nõukogu 25. mai 2007. aasta otsuse nr 3/2007 (3) (millega muudetakse otsust nr 3/2001) kohaselt suurendati Somaaliale 9. Euroopa Arengufondist eraldatud vahendeid 36 144 798 euro võrra.
            
         
               (3)
            
            
               Läbivaadatud AKV-EÜ koostööleping, sealhulgas selle Ib lisas sisalduv mitmeaastane finantsraamistik aastateks 2008–2013, (4) jõustus 1. juulil 2008. Nimetatud lepingu artikli 93 lõige 6 on endiselt Somaalia suhtes kehtiv.
            
         
               (4)
            
            
               Et tagada Somaalia elanikkonna toetamise järjepidevus, on asjakohane eraldada selleks vahendeid 10. Euroopa Arengufondist, mis hõlmab ajavahemikku 2008–2013.
            
         
               (5)
            
            
               Somaalia peaks 10. Euroopa Arengufondi eraldistest saama samamoodi toetust kui AKV piirkonna riikide rühma liikmed, kes on ratifitseerinud AKV-EÜ koostöölepingu. Kui Somaalia oleks kaasatud 10. Euroopa Arengufondi abi eraldamise kavasse, mis põhineb AKV-EÜ koostöölepingu IV lisa artiklis 3 sätestatud vajadustel ja tulemusnäitajatel, peaks eraldis hõlmama 212 miljonit eurot makromajanduse ja valdkondlike tegevuspõhimõtete toetamiseks ning kavadeks ja projektideks, millega toetatakse ühenduse abi sihtvaldkondi ja muid valdkondi, ning 3,8 miljonit eurot nimetatud artiklis määratletud ettenägematute vajaduste katmiseks. Need summad tuleks seega eraldada eritoetuse vormis.
            
         
               (6)
            
            
               AKV-EÜ ministrite nõukogu nõustus 25. mail 2007 delegeerima suursaadikute komiteele oma volitused viia lõpule Somaaliale 10. Euroopa Arengufondist antava eritoetuse läbivaatamine,
            
         ON TEINUD JÄRGMISE OTSUSE:
   Artikkel 1
   1.   Kooskõlas AKV-EÜ koostöölepingu artikli 93 lõikega 6 eraldatakse Somaaliale eritoetusena 215,8 miljonit eurot 10. Euroopa Arengufondi riiklikuks ja piirkondlikuks koostööks ette nähtud reservist. Sellest summast:
   
               a)
            
            
               kasutatakse 212 miljonit eurot institutsioonide loomise ning majandusliku ja sotsiaalse arendamise meetmeteks, võttes eelkõige arvesse kõige haavatavamate elanikkonnarühmade vajadusi. Nimetatud eraldist kavandatakse vastavalt eritoetuse strateegiale;
            
         
               b)
            
            
               kasutatakse 3,8 miljonit eurot ettenägematute vajaduste katmiseks, nagu hädaabi andmine juhul, kui seda ei ole võimalik rahastada ELi eelarvest.
            
         2.   Komisjon täidab siseriikliku eelarvevahendite käsutaja ülesandeid nimetatud eraldise kavandamisel ja rakendamisel vastavalt AKV-EÜ koostöölepingu IV lisa artikli 4 lõikele 5.
   Artikkel 2
   Euroopa Komisjonil palutakse võtta käesoleva otsuse jõustamiseks vajalikud meetmed.
   Artikkel 3
   Otsus jõustub selle vastuvõtmise päeval.
   
      Brüssel, 18. november 2008
      
         
            AKV-EÜ ministrite nõukogu nimel
         
         
            AKV-EÜ suursaadikute komitee esimehe asetäitja
         
         P. SELLAL
         
      
   
   
      (1)  ELT L 209, 11.8.2005, lk 27.
   
      (2)  EÜT L 56, 27.2.2002, lk 23.
   
      (3)  ELT L 175, 5.7.2007, lk 36.
   
      (4)  ELT L 247, 9.9.2006, lk 22.